b'\n_START_ARTICLE_\nBogo Leskovic\n_START_SECTION_\n\xc5\xbdivljenje\n_START_PARAGRAPH_\nLeskovic je na glasbenem konservatoriju v Ljubljani \xc5\xa1tudiral violon\xc4\x8delo pri Emeriku Beranu, kompozicijo pa pri Lucijanu Mariji \xc5\xa0kerjancu, \xc5\xa1tudij je nadaljeval na Visoki \xc5\xa1oli za glasbo in gledali\xc5\xa1ko umetnost na Dunaju, kjer je diplomiral iz violon\xc4\x8dela in kompozicije (Joseph Marx), u\xc4\x8dil pa se je \xc5\xa1e dirigiranja in solopetja. Svojo profesionalno pot je za\xc4\x8del kot violon\xc4\x8delist-koncertant, leta 1940 je postal dirigent gledali\xc5\xa1\xc4\x8da v Badnu, po 2. svetovni vojni pa je deloval na Dunaju. Od leta 1951 je stalno prebival v Sloveniji, kjer je pove\xc4\x8dini dirigiral orkestroma Slovenske filharmonije in ljubljanske Opere; med letoma 1968 in 1973 je bil tudi direktor slednje ustanove. Kot dirigent je z opernim ansamblom gostoval z opero Zaljubljen v tri oran\xc5\xbee na Nizozemskem in v Parizu. Gostovanje je eden najve\xc4\x8djih mednarodnih uspehov ljubljanske Opere. Gramofonska plo\xc5\xa1\xc4\x8da s posnetkom te opere pa je prejela ugledno nagrado Grand prix. Poleg te operne postavitve velja posebej omeniti \xc5\xa1e postavitve oper: Jevgenij Onjegin, Don Juan, Kavalir z ro\xc5\xbeo in Hovan\xc5\xa1\xc4\x8dina. Veliko je gostoval po Evropi, leta 1972 je velik uspeh do\xc5\xbeivel kot dirigent takratne Leningrajske filharmonije. Vzgojil je tudi \xc5\xa1tevilne mlaj\xc5\xa1e operne pevce (Nada Vidmar, Miroslav Brajnik, Vilma Bukovec...)._NEWLINE_O njegovem \xc5\xbeivljenju in delu je 12. decembra 2013 iz\xc5\xa1la knjiga z naslovom Bogo Leskovic avtorice Marjane Mrak.\n_START_SECTION_\nDelo\n_START_PARAGRAPH_\nNjegov komponisti\xc4\x8dni polet je trajal pribli\xc5\xbeno dve desetletji (med letoma 1932 in 1951), v tem \xc4\x8dasu je ustvaril simfonijo Domovina (v enem stavku), bil je soavtor operete Helteja, sicer pa med najvidnej\xc5\xa1e skladateljske dose\xc5\xbeke sodi orkestracija Taj\xc4\x8devi\xc4\x87evih Sedmih balkanskih plesov ter nova verzija zaklju\xc4\x8dka opere Hovan\xc5\xa1\xc4\x8dina Modesta Musorgskega, napisana po avtorjevih skicah._NEWLINE_Leta 1972 je prejel Pre\xc5\xa1ernovo nagrado.'